Imtella' Mejju 19, 2021 Il-Pulizija ħarġet għadd ta' multi lil persuni li fi tmiem il-ġimgħa li għaddiet kissru r-regoli tal-COVID-19 waqt parties illegali. Fi tmiem il-ġimgħa li għaddiet saru parties illegali b'xi nies li kienu preżenti tellgħu diversi 'stories' fuq Instagram. Bħalissa sabiex tkun ikkontrollata l-imxija tal-COVID-19 ma jistgħux isiru attivitajiet tal-massa u wieħed jista' jiltaqa' fi grupp sa erba' persuni. Ma' TVM, kelliem għall-Pulizija spjega li fi tmiem il-ġimgħa li għaddiet, il-Pulizija tad-Distrett rċevew rapporti dwar dawn l-attivitajiet li kienu qegħdin isiru f'Ħal Għargħur, Ħal Balzan u fil-limiti tar-Rabat. Spjega li l-Pulizija, flimkien mal-uffiċjali tal-Awtorità tas-Saħħa u tal-Awtorità Maltija tat-Turiżmu mmultaw diversi persuni li kisru r-regolamenti tal-COVID-19, waqt dawn l-attivitajiet. Il-ġimgħa li għaddiet inħarġu 1,078 multa fil-konfront ta' persuni li kisru l-miżuri tal-COVID-19 . L-uffiċjali mmultaw xejn anqas minn 809 għax ma libsux il-maskra u 160 oħra għax kienu fi gruppi akbar minn dawk permessi fil-liġi.